Niantic

.Niantic, Inc (בתעתיק לעברית: ניאנטיק) היא חברת פיתוח תוכנה אמריקאית שבסיסה בסן פרנסיסקו. היא ידועה בעיקר בזכות פיתוח משחקי המציאות הרבודה Ingress ו-Pokémon Go. החברה הוקמה כ- Niantic Labs בשנת 2010, כסטארט-אפ פנימי בתוך גוגל. מקור שמה של החברה הוא ספינת ציד לווייתנים בשם "Niantic", שהגיעה לסן פרנסיסקו במהלך הבהלה לזהב בקליפורניה בשנות המאה התשע עשרה.החברה הפכה לישות עצמאית באוקטובר 2015, כאשר גוגל ערכה ארגון מחודש תחת חברת ההחזקות אלפאבית. לחברה משרדים נוספים ברחבי העולם: בבלוויו, לוס אנג'לס, סאניווייל, סיאטל, לורנס, טוקיו, לונדון, המבורג וציריך. משחק המציאות הרבודה הראשון של ניאנטיק, Ingress, יצא לאור באוקטובר 2013. הגרסה ל־iOS יצאה ביולי 2014.

 ייסוד 
ממוזער| ג'ון הנקי, מייסד ומנכ"ל Niantic|118x118 פיקסלים
ג'ון הנקי עבד ב-2001 בחברת Keyhole המתמחה ביישומי הדמיה של נתונים גיאו-מרחביים. לאחר שגוגל רכשה את החברה ב-2004 האנקי נשכר על ידי גוגל כדי להוביל את חטיבת ה-Geo שלה, שכללה את Google Maps, Google Earth ו-Google Street View. באוקטובר 2010 האנקי עזב את חטיבת Geo כדי להקים את Niantic Labs, סטארט-אפ פנימי שפעל בתוך גוגל.

 פעילות כחברה פרטית, גיוסי הון 
באוקטובר 2015, זמן קצר לאחר ההכרזה של גוגל על ארגונה מחדש תחת חברת האחזקות אלפאבית, החברה יצאה מגוגל לפעילות עצמאית. היא הודיעה שגוגל, נינטנדו וחברת פוקימון ישקיעו עד 30 מיליון דולר בסבב גיוס של כ-30 מיליון דולר. בפברואר 2016 הודיעה ניאנטיק כי השיגה 5 מיליון דולר נוספים מהשקעות, ביניהן מחברות ההון סיכון Alsop Louie Partners ו־You &amp; Mr. Jones Brandtech Ventures, ומהמשקיעים לוקאס נילאן, Cyan Banister וסקוט בניסטר. השקעה זו אפשרה לניאנטיק להביא חלוצים אסטרטגיים מתחום המציאות הרבודה, כולל צירופו של גילמן לואי לדירקטוריון שלה. בנובמבר 2017 נערך סבב גיוס נוסף על ידי קרן ההון סיכון Spark Capital .בסבב זה גייסה ניאנטיק כ-200 מיליון דולר.

בינואר 2019 דווח כי ניאנטיק גייסה 245 מיליון דולר נוספים בסבב גיוס מסדרה C. הסבב הובל על ידי Institutional Venture Partners. בנוסף, הוא כלל גם השקעות של שותפות אסטרטגית, בין השאר עם AXiomatic Gaming ו-Samsung Ventures. ההשקעה הייתה לפי שווי מוערך של החברה של כ-3.7 מיליארד דולר, (לא כולל את ההשקעה עצמה).

 רכישות, השקעות, ופיתוח 
ביוני 2018 הודיעה ניאנטיק על רכישת חברת ראייה ממוחשבת ולמידת מכונה בשם Matrix Mill. צוות מטריקס מיל עבד במשך שנים על בניית רשתות עצביות עמוקות שמסוגלות להסיק מידע תלת־ממדי על העולם שמסביב. מטרת הרכישה הייתה לשפר את התכונות של המציאות הרבודה במשחקי החברה. ביולי 2018 ניאנטיק הודיעה על רכישת אולפן המשחקים LA, Seismic Games. בו עבדו וותיקי תעשיית הגיימינג, שעבדו בעבר ב־EA/Pandemic וב- Activision. בנובמבר 2018 ניאנטיק השקיעה במיזם לפיתוח תצוגות של מוליך גל הולוגרפי עבור יישומי מציאות רבודה.

ביוני 2019, הודיעה ניאנטיק על רכישת סטודיו בשם Sensible Object, הממוקם בלונדון. מנכ"ל ניאנטיק, ג'ון הנקי, הצהיר בשם החברה כי הרכישה "מקדמת באופן משמעותי את המאמצים [של ניאנטיק] בפיתוח מגוון רחב של חוויות משחק שמקרבות את העולם הפיזי והדיגיטלי זה לזה". במרץ 2020, ניאנטיק רכשה את חברת התוכנה 6D.ai, שעסקה בסריקה עולמית בתלת מימד. בינואר 2021 Niantic רכשה את פלטפורמת המשחקים הקהילתית Mayhem. בשנת 2021 ניאנטיק רכשה את Scaniverse, אפליקציית סריקה תלת־ממדית, ואת Lowkey, פלטפורמת משחקים חברתיים שבה משתמשים יכולים להקליט ולשתף רגעים מתוך משחק. בשנת 2022 ניאנטיק הודיעה על רכישת 8th Wall, פלטפורמת פיתוח WebAR, ו-NZXR, אולפן של מציאות רבודה. בשנת 2023 ניאנטיק סגרה את הסטודיו שלה בלוס אנג'לס ופיטרה כ-230 עובדים.

 פיתוח טכנולוגי 
ביוני 2018, ניאנטיק סיפקה הצצה לפלטפורמה טכנולוגית שפיתחה במשך שנים, בשם Niantic Real World. הפלטפורמה מורכבת מחבילת כלים, הכוללת את AR Cloud, אבטחה נגד צ'יטים, נתוני POI, IAP, אנליטיקה, CRM, חסויות בתוך המשחקים, ועוד. החברה ציינה כי בכוונתה לפתוח את הפלטפורמה בעתיד לשימוש עבור מפתחי צד שלישי. בדצמבר 2018 ניאנטיק הכריזה על תחרות המפתחים שלה, Beyond Reality, המציעה למפתחי צד שלישי הזדמנות לפתח חווית משחק חדשה בפלטפורמת Niantic Real World, עם תחרות על פרסים בשווי של יותר ממיליון דולר. בתחילת 2021 ניאנטיק מיתגה מחדש את פלטפורמת Niantic Real World כ-Lightship. בנובמבר 2021 ניאנטיק השיקה את ערכת פיתוח התוכנה Lightship למציאות רבודה המבוססת על מנוע המשחק Unity . החברה גייסה 300 מיליון דולר מחברת ההשקעות Coatue Management להמשך פיתוח ה-"מטאברס בעולם האמיתי".

 מכירת פעילות משחקי הווידאו 
ב-18 בפברואר 2025 סוכנות הידיעות בלומברג דיווחה כי ניאנטיק מנהלת מגעים למכירת עסקי משחקי הווידאו שלה לסקופי תמורת 3.5 מיליארד דולר. ב-12 במרץ אושרה הרכישה באופן סופי. כמו כן, ניאנטיק אישרה כי התחום הגיאו-מרחבי של החברה יעבור לפעול תחת חברה אחרת, בשם Niantic Spatial Inc.

 משחקים שיצאו תחת החברה 
 פוקימון גו 

בספטמבר 2015 הוכרז כי ניאנטיק פיתחה משחק בשם Pokémon Go בשיתוף נינטנדו ו־The Pokémon Company עבור מכשירי iOS ואנדרואיד . Tatsuo Nomura, שהצטרף לניאנטיק ב-2015 לאחר שפיתח את Google Maps: Pokémon Challenge, שימש כמנהל מוצר של המשחק.

המשחק יצא לאור ביולי 2016 באוסטרליה, ניו זילנד וארצות הברית, שם הוא הפך לתופעה גלובלית בין לילה. בנוסף להגעתה למקום הראשון בחנויות האפליקציות ברוב מדינות העולם, אפל הודיעה כי פוקימון גו הפכה לאפליקציה עם הכי הרבה הורדות בשבוע הראשון מצאתה, נכון לאותה עת. דיווחים הצביעו על כך שמשתמשים מבלים יותר זמן בפוקימון גו מאשר בפייסבוק, טוויטר, סנאפצ'ט, טינדר ואינסטגרם.

לאחר חודש אחד בלבד המשחק רשם יותר מ-100 מיליון הורדות, וההכנסות היומיות מהמשחק היו מעל ל־10 מיליון דולר. חודשיים בדיוק לאחר השקתו, בטקס המרכזי של אפל בספטמבר, הודיע ג'ון הנקי כי פוקימון גו עבר את הרף ש 500 מיליון הורדות ברחבי העולם וכי שחקנים ברחבי העולם הלכו, במצטבר, למעלה מ-4.6 מיליארד קילומטרים. עד דצמבר, המספר כמעט הוכפל, כשהגיע ליותר מ-8.7 מיליארד קילומטרים. במאי 2017 ניאנטיק הודיעה כי שחקנים הלכו, במצטבר, למעלה מ-15.8 מיליארד קילומטרים. עד לסוף פברואר 2017 פוקימון גו עבר את הרף של 650 מיליון הורדות. על פי הנתונים, ב־2017 המשחק רשם למעלה מ-750 מיליון הורדות ברחבי העולם וב-2019 חצה את הרף של מיליארד הורדות.

בדומה ל-Ingress, פוקימון גו מתבסס על שני מקורות הכנסה עיקריים: רכישות בתוך האפליקציה ושותפויות עסקיות, ביניהן עם החברות Verizon וסטארבקס בארצות הברית, Reliance Jio בהודו, SoftBank ו-7-Eleven ביפן, ומקדונלד'ס בקנדה.

 Niantic Wayfarer 
ב-13 בנובמבר 2019 ניאנטיק הוציאה את Niantic Wayfarer, המאפשרת לשחקנים ליצור נקודות ציון במשחק המבוססות על נקודות עניין בעולם האמיתי. בשנת 2022 ניאנטיק השיקה את היישום "Campfire", אפליקציה נלווית לפוקימון גו, המאפשרת למצוא שחקנים בעולם האמיתי ולהתחבר אליהם.
 משחקים ויישומים נוספים 
 Ingress
 Pikmin Bloom
 Peridot
 Monster Hunter Now (בפיתוח)
 Campfire

 פרויקטים לשעבר 
 Harry Potter: Wizards Unite
 NBA All-World

 פרויקטים שלא יצאו לאור 
 Endgame: Proving Ground
 Catan: World Explorers (יצא לאור בגרסת בטא במספר מדינות לפני שבוטל)
 ransformers: Heavy Metal
 Marvel World of Heroes

 תביעות משפטיות 
ניאנטיק נתבעה לפחות בשתי תביעות ייצוגיות: אחת ב-2016 עקב תלונות של בעלי בתים בנוגע להסגת גבול ומטרדים שנגרמו על ידי שחקני "פוקימון גו", ותביעה נוספת, שהסתיימה בפשרה בסך של כ- 1.58 מיליון דולר, בעקבות תקלות במשחק במהלך אירוע שהחברה ערכה בשיקגו.

 הליכים משפטיים נגד אפליקציות לזיוף מיקום 
ב-15 ביוני 2019, ניאנטיק תבעה את Global++, תוכנת צד שלישי בלתי מורשית שאפשרה לשחקנים לזייף את המיקום שלהם במשחקים. ניאנטיק טענה כי גרסאות אלה מפרות את זכויות הקניין הרוחני שלה. בנוסף על כך, המפתחים של Global++ הרוויחו על ידי מכירת מנויים ובאמצעות תרומות שקיבלו דרך האפליקציות הפרוצות. בסופו של דבר Global++ נאלצה להפסיק את שירותיה.

 קישורים חיצוניים 


 הערות שוליים 

קטגוריה:מציאות רבודה
קטגוריה:משחקי וידאו
קטגוריה:אפליקציות מציאות רבודה